二日南村以小舟见邀冒雪至其寓斋晤汪叟共饮因谈出世之事
屋埋袁安雪，巷绝陈平车。偶缘剡溪棹，直造彭泽庐。客情恍未宁，春气惨不舒。旨酒畅夙契，清言探至虚。坐中老臞仙，妙义宣最初。将遗黄石履，聊发青囊书。尘网我自缚，枯株今见嘘。因贫遂疏澹，藉病成扫除。况逢胶漆交，各保衰残馀。动静与世隔，形神将道居。岩壑理可恃，洞天望非纡。推篷即林屋，浩然同所如。
主题：田园
情感：愁绪、恐惧